
Г О Д И Ш Н А     П Р О Г Р А М А
ЗА РАЗВИТИЕ НА ЧИТАЛИЩНАТА ДЕЙНОСТ В  ОБЩИНА ПЕРНИК  ПРЕЗ  2025 ГОДИНА
Народните читалища са оригинална, чисто българска организация. Те са предвестник на гражданското общество в Родината ни. Заедно с църковните и училищни настоятелства са първите български неправителствени организации. Азбуката и читалищата са двете уникални неща, които България привнесе в общността от страните от Европейския съюз. В един глобализиращ се свят и  контекста на обединена Европа  народните читалища играят все по-значима роля в общественото развитие и все повече местните общности ще търсят възможностите, които те предлагат. Те са изконни носители на българския дух и култура през вековете. Народните читалища носят в себе си нематериалното културно наследство, традиции, образование, възпитание и благотворителност, които са в основата на тяхната дейност в полза на обществото.
Ефективността на читалищата се демонстрира и от нарастващия им брой през годините, както и от нарастващия брой участници в техните дейности, представляващи всички възрасти и групи от населението. С оглед популяризирането и представянето на нематериалното културно наследство читалищата организират фестивали, тържества, събирания, изложби и други. Иновативен подход за развитие на читалищата е създаването на местни центрове за документиране, архивиране и предаване на знания и умения.


Настоящата програма за развитие на читалищната дейност в Община Перник за 2025 година се създава в изпълнение на чл. 26а, ал.2 от Закона за народните читалища, въз основа на направените от читалищата в Община Перник предложения за дейността им през 2025 г. и е съобразена със стратегическите документи за развитието на общината.  Изготвянето на Годишната програма за развитие на читалищната дейност в Община Перник за 2025 година цели обединяване на усилията за по нататъшно развитие и утвърждаване на читалищата като важни обществени институции. Програмата ще подпомогне и популяризира годишното планиране и финансиране на читалищните дейности. Народните читалища са традиционни самоуправляващи се културно-просветни сдружения, които изпълняват и държавни културно-просветни задачи.
 Съгласно чл. 2 от ЗНЧ, те са юридически лица с нестопанска цел. В тяхната дейност могат да участват всички физически лица без оглед на ограничения на възраст и пол, политически и религиозни възгледи и етническо самосъзнание.Читалищата се управляват от общото събрание, състоящо се от всички негови членове, имащи право на глас. Съгласно чл. 14 (2) от Закона за народните читалища решенията на общото събрание са задължителни за другите органи на читалището.
Народните читалища  в  Община Перник  са доказали своя практически опит в опазването и съхраняването на нематериалното културно наследство.  Читалището, вписано през 2017 г. в Регистъра на добрите практики на ЮНЕСКО. 
Читалищата в Община Перник продължават да са най-важната локална културна институция, свързана с предаването и популяризирането на традиционните знания и умения, практикувани  в селищните общности. Тяхната основна мисия, цели и дейности са свързани със съхраняването, предаването и популяризирането на локалните културни традиции. Те са създадени от самите общности и са отворени за всички, независимо от етническа принадлежност, пол и раса. Грижите за тях е целогодишна и се изразява  с консултации, логистика, поддържане, саниране на сграден фонд. Пернишките читалища имат предимството на институция, която е неизменна в облика на общината – и когато се представя българската традиция и идентичност, и когато се чертае стратегия за бъдещо развитие.
 Всяка година читалищата в общината изготвят програма за развитие на читалищната дейност  в изпълнение на чл. 26а, ал.2 от Закона за народните читалища и е съобразена със стратегическите документи за развитието на общината. Предизвикателствата пред читалищата ги превръщат в много целеви средища, а завоюваната позиция за работа в подкрепа на общността през годините е спечелила доверието на хората. Новата обща културна стратегия на България и Европейският съюз изискват нов манталитет и отговорности от страна на читалищата към обществото, а също и от страна на държавата към тях. 

В Община Перник съдебно са регистрирани до края на 2023 г. 32  читалища. От началото на 2024 г. е пререгистрирано читалището в село Селищен дол и е вписано в Регистъра на Министерство на културата под №3749. Така на територията на общината са записани 33 НЧ. Те всички са   вписани и в Регистъра на народните читалища към Министерството на културата. Субсидиите на читалищата се разпределят при строго спазване на Закона за народните читалища и изработения от Министерството на културата и съгласуван с Министерството на финансите и НСОРБ „Механизъм за разпределяне на  субсидията за читалищата”. С Решение  на Общински съвет – Перник е отстъпено правото за предоставяне на сгради – общинска собственост, за безвъзмездно ползване от народните читалища за срок  от 10 години /2018-2028 г./
Сред приоритетните за дейности на народните читалища, както и  тези, касаещи читалищната дейност в Община Перник, са: съхраняване, предаване и популяризиране нематериалното културно наследство; сурвакарските групи, които са към читалищата съхраняват, поддържат и популяризират народният празник „Сурва“; поддържане и опазване на елемента „Народният празник Сурова в Пернишко“, който на 02.12.2015 г. беше вписан в Представителния списък на ЮНЕСКО за нематериално културно наследство; участие в местни мероприятия, регионални, национални и международни фестивали. 
И  през 2024 година  читалищата работеха по проекти . За попълване на фонда с нова литература спечелиха 10, от кандидатствалите 11 библиотеки./отпада НЧ 7-ми септември кв. Димова махала/. Народните читалища  спечелиха  нови книги от конкурсна сесия по програма „Българските библиотеки-съвременни центрове за четене и информираност -2024“ към Министерство на културата. Това са:
· Това са:  НЧ „Христо Ботев  – 1961 г.“ с. Люлин- 1204 лв. ; 
· НЧ „Просвета  –  1909 г.“ кв. Църква, Перник-1487 лв.; 
· НЧ „Васил Левски – 1968“ с. Рударци- 1211 лв.;
·  НЧ „Съзнание  –  1922 г.“ гр. Перник- 2168 лв.; 
· НЧ „Отец Паисий  –  1928 г.“ с. Витановци-1204 лв.; 
· НЧ „Просвета – 1909 г.“ гр. Батановци -1214 лв.;
·  НЧ "Наука 1967г."с. Черна гора- 1211 лв.; 
· НЧ „Пробуда – 1935 г.“ кв. Бела вода-гр. Перник- 1215 лв.;  
· НЧ „Чичо Стоян  –  1927 г.“ с. Дивотино-1493 лв;

· НЧ „Пробуда 1928 г.“ с. Богданов дол- 1214 лв.
· Общата сума от проекта е: 13 339 лв.
Министерството на културата обяви конкурсна сесия за предоставяне на финансова подкрепа по Програма „Читалища“ за дейности свързани с читалищата. Основната цел на сесията е подобряване на технологичната средата в читалищата, в т. ч. и на театралните, репетиционни и камерни читалищни салони, развиване на професионалните умения на читалищните служители и повишаване на интереса към читалищните програми и ресурси от страна на общността и на посетителите на населеното място. За сесията кандидатстваха 15 читалища, но беше одобрен само проект „Сбъдната мачта”( за техническо оборудване) на читалището в с. Дивотино, но  още не е реализиран. НЧ „Искра-1960г.“ кв. Изток кандидатства за субсидирана бройка-художествено творческа дейност- неодобрен. Читалището в кв. Бела вода кандидатства по  проект финансиран от НФ „ Култура“ –„ Моето лято в изкуството 2“  - 47 619лв. 
В традиция се превърна участието на  НЧ  „Зуница-2012 г.“ град Перник  с лятна  детска  занималня – кръжок  по  рисуване, представяне на книги, грънчарство, занаятчийство, литературно  четене, като правят и  второто по рода си издание на фермерския базар „С вкус на село“  подреден в читалището, активно участие в програмата за Сурва с -работилничка за сувенири за  деца и родители с глина на тема за сурвакарските и кукерски маски, изрисуване на порцеланови чаши, керамични плочки с различни  мотиви или шевици.Работилничка за маскарадни арт фигурки по алтернативни методи.
Последствията от световната пандемия Covid-19 г.спомогна  разпадането на голяма част от колективите. Важно е да отбележим за рисковете и промените след пандемията, че читалищата трябва да помислят за основни акценти, да се ориентират в променената среда. Да вземат  решение за осъвременяване на читалищната дейност и като организация на  гражданското общество, като институция за реализиране потребностите на младото поколение и интегриране  в духовната сфера, за да се превърнат в привлекателно място,  утвърдено като фактор за обществена промяна и средище на знанието. А още по-важен момент е управленската политика, която ще направят читалищните секретари и председатели, по-добри взаимоотношения с  местните власти и местните общности, да привлекат Лидери в културната общност. И тук обаче се намесват фактори от типа на демографската характеристика и профил на отделния регион. За община Перник има спад по показател любителско творчество за последните пет  години, което се дължи на по-голямото разнообразие на предлаганите услуги в частния сектор и силната конкуренция от другите културни институти, означава читалището  да промени своите рамки.
Правото на всеки човек да участва в културния живот на обществото, да се наслаждава на изкуствата, да участва в научния напредък и да се ползва от неговите достижения е защитено във Всеобщата декларация на ЮНЕСКО за правата на човека, чл.27. Като важна и необходима обществена институция в населеното място НЧ  чрез предложенията  за изпълнение на План-програма за дейност - 2025 г., ще продължат  да гарантират  правата на местната общност за достъп до образование и култура. С основни цели и приоритети:
· Повишаване ролята на читалището за социална и културна интеграция на местните общности, като място за общуване и контакти, успешни социални практики и дарителски акции;
· Кандидатстване по проекти и програми за набавяне на финансови средства за подобряване на материално-техническата база и за допълване на библиотечния фонд;
· Съхраняване и популяризиране  на културните традиции и нематериалното културно наследство на всички от населеното място;
· Участие в организираните семинари, кръгли маси, дискусии, работни срещи по проблемите на читалищата с цел повишаване компетенциите на работещите в тях.

Годишната програма на  отделни читалищата през 2025 г. преповтаря програмата от предходната година,  само малка  част  е с иновационни  елементи, ориентирани в променената среда, интеграция на малцинствата и хора в неравностойно положение, социална и образователна дейност.
Читалищата в Община Перник са показали всеотдайност в разпространяването на духовните ценности, възможност за сплотяване, обучение, съхраняване на българските традиции и развитие на творческия потенциал, за да има устойчиво развитие в истинския смисъл на думата. Програмите на читалищата показват продължение на инициативи за запознаване на младите хора с практики от бита и традициите на перничани в празничните дни от народния календар и традиционните практики в градския бит. 
Читалищата в общината – пример за практически опит в опазването и съхраняването на нематериалното културно наследство от една страна,  от друга страна – се възпитава публика, която да има потребност от участие в обществения културен живот.
Дейността на читалищата е обезпечена с държавна субсидия. Средствата за читалищата се регулират и разпределят между читалищата от комисия, определена със заповед на Кмета и по Механизъм, определен от Министерството на културата, като средствата се предоставят на читалищата за самостоятелно управление, съгласно чл. 23, ал.  1 от ЗНЧ. За издръжката и дейността на народните читалища в общината се предоставя държавна субсидия, която предстои да бъде определена с държавния бюджет на Р. България  за 2025 г., за община Перник имаме  75 субсидирани бройки, включващи средства за заплати и осигуровки, ЗБУТ, за дейности и издръжка на читалището.
Настоящата Програма е разработена съгласно чл. 26а, ал. 2 от Закона за народните читалища и е с продължителност до 31 декември 2025 год. Неразделна част от програмата е Приложение № 1 – предложенията за дейност през 2025 г. 
Читалището трябва непрекъснато и всеотдайно да работи за разпространяването на духовните ценности  чрез развиване на творчески способности на хората от населеното място, чрез формиране на културни потребности и траен интерес от страна най- вече на  подрастващите поколения. 
Програма за развитие на читалищната дейност в Община Перник са представили 33 от общо 33 народни читалища. 
Забележка: Програмата за развитие на читалищната дейност е разработена и изготвена на база внесени предложения от Председателите на народните читалища от Община Перник до Кмета на Общината за 2025 г. Програмата е отворена за допълнения. Тя е визирала най-общите предложения, залегнали в плановете на отделните читалища.[image: image3.png]=F

